ANC sê Gupta-e-posse moet ondersoek wordAtul Gupta (Argieffoto) Die ANC het Vrydag ŉ beroep op die regering gedoen om dringend die egtheid van duisende e-posse te ondersoek wat na bewering die korrupte en verwoestende bande tussen pres. Jacob Zuma en die Gupta-familie bewys. Die ANC het gesê die bewerings rakende die reeks e-posse, wat onder meer tussen lede van die Gupta-familie, hulle vriende en regeringsministers gestuur is, is kommerwekkend en bevraagteken die integriteit van die regering. “Die ANC beskou hierdie bewerings in ŉ baie ernstige lig. Indien dit nie ondersoek word nie, sal dit die integriteit en geloofwaardigheid van die regering in twyfel trek, asook vrae veroorsaak rakende die gebruik van staatshulpbronne om privaat belange te bevorder,” het die regerende party in ŉ verklaring gesê. “Sulke sake kan nie toegelaat word om in die openbare domein te sweer nie. Die ANC doen daarom ŉ beroep op die regering om dringend vas te stel of die e-posse en die bewerings eg is en om ŉ verduideliking te eis van diegene betrokke.” Die party het ook gesê die regering moet onmiddellik die besluit van die ANC se nasionale uitvoerende komitee, om ŉ kommissie van ondersoek na bewerings van staatskaping aan te stel, in werking stel.